KOMISIJOS DIREKTYVA 2009/5/EB
2009 m. sausio 30 d.
iš dalies keičianti Europos Parlamento ir Tarybos direktyvos 2006/22/EB dėl būtiniausių sąlygų Tarybos reglamentams (EEB) Nr. 3820/85 ir (EEB) Nr. 3821/85 dėl su kelių transporto veikla susijusių socialinių teisės aktų įgyvendinti ir panaikinančios Direktyvą 88/599/EEB III priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 15 d. Europos Parlamento ir Tarybos direktyvą 2006/22/EB dėl būtiniausių sąlygų Tarybos reglamentams (EEB) Nr. 3820/85 ir (EEB) Nr. 3821/85 dėl su kelių transporto veikla susijusių socialinių teisės aktų įgyvendinti ir panaikinančią Direktyvą 88/599/EEB (1), ypač į jos 9 straipsnio 3 dalį,
kadangi:
(1)
Direktyvos 2006/22/EB III priede pateiktas pradinis 2006 m. kovo 15 d. Europos Parlamento ir Tarybos reglamento (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiančio Tarybos reglamentus (EEB) Nr. 3821/85 ir (EB) Nr. 2135/98 bei panaikinančio Reglamentą (EEB) Nr. 3820/85 (2), taip pat 1985 m. gruodžio 20 d. Tarybos reglamento (EEB) Nr. 3821/85 dėl kelių transporto priemonėse naudojamų tachografų (3) pažeidimų sąrašas.
(2)
Direktyvos 2006/22/EB 9 straipsnio 3 dalyje numatyta galimybė patikslinti III priedą siekiant nustatyti gaires dėl bendro pažeidimų, pagal jų sunkumą suskirstytų į kategorijas, sąrašo. Sunkiausių pažeidimų kategorija turėtų apimti tuos pažeidimus, dėl kurių kyla didelė mirties arba rimto kūno sužalojimo grėsmė.
(3)
Siekiant suteikti įmonėms teisinio tikrumo ir užtikrinti sąžiningesnę įmonių konkurenciją, svarbu parengti tolesnes pažeidimų skirstymo į kategorijas gaires.
(4)
Suderinta skirstymo į kategorijas sistema taip pat svarbi rengiant bendrą rizikos įvertinimo sistemų, kurias valstybės narės privalo įdiegti pagal Direktyvos 2006/22/EB 9 straipsnio 1 dalį, pagrindą. Suderinus šias kategorijas būtų paprasčiau į jas įtraukti vairuotojų arba įmonių kitoje valstybėje narėje nei ta, kurioje įmonė yra įsteigta, padarytus pažeidimus.
(5)
Paprastai pažeidimai į kategorijas turėtų būti skirstomi pagal sunkumą ir galimas pasekmes kelių eismo saugumui, taip pat atsižvelgiant į galimybes tikrinti, ar vairuotojas ir įmonė laikosi teisės aktų.
(6)
Šioje direktyvoje numatytos priemonės atitinka Reglamento (EEB) Nr. 3821/85 18 straipsnio 1 dalimi įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2006/22/EB III priedas pakeičiamas šios direktyvos priedo tekstu.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2009 m. gruodžio 31 d., įgyvendina šią direktyvą. Jos nedelsdamos pateikia Komisijai tų teisės aktų nuostatų tekstus ir tų nuostatų bei šios direktyvos atitikties lentelę.
Priimdamos šias nuostatas valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Nuorodos pateikimo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2009 m. sausio 30 d.